ซีไอเอ็มบี-พรินซิเพิล’เตรียมปันผลกองCIMB-PRINCIPAL 70LTFD
บลจ.ซีไอเอ็มบี-พรินซิเพิล คืนกำไรผู้ถือหน่วยลงทุน 'กองทุนเปิดซีไอเอ็มบี-พรินซิเพิล ไลฟ์ 70 หุ้นระยะยาวปันผล' (CIMB-PRINCIPAL 70LTFD) ประกาศจ่ายเงินปันผลงวดบัญชี 1 พ.ย.57 - 31 ต.ค.58 ในอัตรา 0.35 บาท/หน่วย ขณะที่ผลงานปีนี้โดดเด่นไม่แพ้ปีก่อน สร้างผลงานติด Top 3 ในกลุ่มกองทุน LTFs ทั้งหมด (YTD-31 ตุลาคม 2558, Morningstar) ที่สร้างผลตอบแทนที่ดีให้แก่นักลงทุน ด้วยผลตอบแทนที่ 1.40% เอาชนะ SET INDEX ในช่วงเวลาเดียวกันที่ติดลบ จากนโยบายเน้นเลือกหุ้นรายตัว ทำให้กองทุนไม่ได้รับผลกระทบจากราคาน้ำมันและภาวะตลาดการเงินที่ผันผวน
23 พ.ย. 2558

นายวิน พรหมแพทย์ ประธานเจ้าหน้าที่การลงทุน บริษัทหลักทรัพย์จัดการกองทุนซีไอเอ็มบี-พรินซิเพิล จำกัด เปิดเผยว่า บริษัทฯ ประสบความสำเร็จในการบริหารกองทุนซีไอเอ็มบี-พรินซิเพิล ไลฟ์ 70 หุ้นระยะยาวปันผล (CIMB-PRINCIPAL 70LTFD) ซึ่งเป็นกองทุนรวมหุ้นระยะยาว (LTF) ที่มีนโยบายลงทุนในหุ้นสามัญของบริษัทฯจดทะเบียนไม่ต่ำกว่าร้อยละ 65 แต่ไม่เกินร้อยละ 70 ของมูลค่าทรัพย์สินสุทธิชองกองทุน ส่วนที่เหลือนำไปลงทุนในเงินฝาก ตราสารแห่งหนี้ทั้งภาครัฐและภาคเอกชนที่มีคุณภาพ เพื่อสร้างผลตอบแทนที่คุ้มค่าให้แก่นักลงทุน
ทั้งนี้ การดำเนินงานของ CIMB-PRINCIPAL 70LTFD ในงวดบัญชีสำหรับรอบระยะเวลาวันที่ 1 พฤศจิกายน 2557 ถึง 31 ตุลาคม 2558 มีผลการดำเนินงานโดดเด่น จึงมีมติจ่ายเงินปันผลให้แก่ผู้ถือหน่วยลงทุนในกองทุนดังกล่าว ในอัตราหน่วยละ 0.35 บาท โดยกำหนดปิดสมุดทะเบียนในวันที่ 23 พฤศจิกายน 2558 และจ่ายเงินปันผลในวันที่ 30 พฤศจิกายน 2558
ผลงานที่ดีเกิดจากการวางกลยุทธ์ในการบริหารกองทุน โดยมุ่งหวังผลการดำเนินงานที่ดีกว่าดัชนีชี้วัดของกองทุนรวมเมื่อเปรียบเทียบกับดัชนีตลาดหลักทรัพย์แห่งประเทศไทย (SET INDEX) ส่งผลให้กองทุนเปิดซีไอเอ็มบี-พรินซิเพิล ไลฟ์ 70 หุ้นระยะยาวปันผล สามารถสร้างผลตอบแทนชนะตลาด โดยกองทุน CIMB-PRINCIPAL 70LTFD อยู่ในกลุ่มกองทุนที่มีผลงานดีสามลำดับแรก (Top3) ของกอง LTF ทั้งหมดจำนวน 53 กองทุน ในขณะที่มีสัดส่วนการลงทุนในหุ้นเพียง 70% เท่านั้น นับเป็นความเสี่ยงที่ไม่สูงมากเกินไปสำหรับการลงทุนระยะยาว ผลตอบแทนกองทุนนับตั้งแต่ต้นปีจนถึง 31 ตุลาคม 2558 อยู่ที่ 1.40% สูงกว่า SET INDEX ในช่วงเวลาดังกล่าวที่มีอัตราผลตอบแทนติดลบ -6.86%